CELEX: 62010TN0180
Language: el
Date: 2010-04-16 00:00:00
Title: Υπόθεση T-180/10: Προσφυγή της 16ης Απριλίου 2010 — Nickel Institute κατά Επιτροπής

19.6.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 161/53
            
         
      Προσφυγή της 16ης Απριλίου 2010 — Nickel Institute κατά Επιτροπής
      (Υπόθεση T-180/10)
      (2010/C 161/84)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα: Nickel Institute (Τορόντο, Καναδάς) (εκπρόσωποι: K. Nordlander, δικηγόρος και H. Pearson, Solicitor)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση SG.E3/HP/psi–Ares(2010)65824 της Επιτροπής, της 8ης Φεβρουαρίου 2010, με την οποία το εν λόγω θεσμικό όργανο αρνήθηκε να επιτρέψει οποιαδήποτε πρόσβαση σε ορισμένα έγγραφα, κατόπιν αιτήματος της προσφεύγουσας το οποίο υποβλήθηκε δυνάμει του κανονισμού (ΕΚ) 1049/2001 (1), και
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την υπό κρίση προσφυγή, η προσφεύγουσα ζητεί τη βάσει του άρθρου 253 ΣΛΕΕ ακύρωση της αποφάσεως SG.E3/HP/psi–Ares(2010)65824 της Επιτροπής, της 8ης Φεβρουαρίου 2010, με την οποία το εν λόγω θεσμικό όργανο αρνήθηκε να επιτρέψει οποιαδήποτε πρόσβαση σε ορισμένα έγγραφα, κατόπιν αιτήματος της προσφεύγουσας το οποίο υποβλήθηκε δυνάμει του κανονισμού (ΕΚ) 1049/2001. Η απόφαση αυτή επιβεβαίωσε, μεταξύ άλλων:
      
                  —
               
               
                  την απόφαση του ασκούντος καθήκοντα Γενικού Διευθυντή της Νομικής Υπηρεσίας της Επιτροπής περί αρνήσεώς του να επιτρέψει οποιαδήποτε πρόσβαση σε επτά έγγραφα με τα οποία η υπηρεσία αυτή διατύπωσε τη γνώμη της επί του προσχεδίου της οδηγίας 2008/58/ΕΚ της Επιτροπής (2),
               
            
                  —
               
               
                  την απόφαση του Διευθυντή της Διεύθυνσης Δ της ΓΔ Περιβάλλοντος περί αρνήσεώς του να επιτρέψει οποιαδήποτε πρόσβαση σε δύο έγγραφα με τα οποία άλλες Γενικές Διευθύνσεις της Επιτροπής διατύπωσαν τη γνώμη τους επί του προσχεδίου της οδηγίας 2008/58/ΕΚ της Επιτροπής, και
               
            
                  —
               
               
                  το γεγονός ότι η Επιτροπή δεν έχει στην κατοχή της κανένα έγγραφο, στοιχείο ή αλληλογραφία (περιλαμβανομένων των συναφώς εκδοθέντων ακόλουθων εγγράφων ή σχολίων επί αυτών) με τα οποία η νομική υπηρεσία να εκφράζει την άποψή της επί του προσχεδίου της οδηγίας 2009/2/ΕΚ της Επιτροπής (3).
               
            Προς στήριξη των αιτημάτων της, η προσφεύγουσα προβάλλει διάφορους λόγους ακυρώσεως:
      
                   
               
               
                  Πρώτον, ο Γενικός Γραμματέας της Επιτροπής υπέπεσε σε πρόδηλη πλάνη εκτιμήσεως και παρέβη το άρθρο 4, παράγραφος 2, δεύτερη περίπτωση, του κανονισμού (ΕΚ) 1049/2001 κατά την ερμηνεία της εξαιρέσεως που αφορά την προστασία της παροχής νομικών συμβουλών σε σχέση με ορισμένα από τα έγγραφα στα οποία ζητήθηκε πρόσβαση.
               
            
                   
               
               
                  Επιπλέον, ο Γενικός Γραμματέας της Επιτροπής υπέπεσε σε πρόδηλη πλάνη εκτιμήσεως και παρέβη το άρθρο 4, παράγραφος 2, δεύτερη περίπτωση, του κανονισμού (ΕΚ) 1049/2001 κατά την ερμηνεία της εξαιρέσεως που αφορά την προστασία των δικαστικών διαδικασιών σε σχέση με ένα από τα έγγραφα στα οποία ζητήθηκε πρόσβαση.
               
            
                   
               
               
                  Τέλος, ο Γενικός Γραμματέας της Επιτροπής υπέπεσε σε πρόδηλη πλάνη εκτιμήσεως και παρέβη το άρθρο 8, παράγραφος 1, του κανονισμού (ΕΚ) 1049/2001 καθόσον δεν προσδιόρισε τα έγγραφα με τα οποία η νομική υπηρεσία εξέφρασε την άποψή της επί του προσχεδίου της οδηγίας 2009/2/ΕΚ της Επιτροπής ούτε παρέσχε πρόσβαση στα έγγραφα αυτά.
               
            
         (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, (ΕΕ L 145, σ. 43).
      
         (2)  Οδηγία 2008/58/ΕΚ της Επιτροπής, της 21ης Αυγούστου 2008, για τροποποίηση, με σκοπό την προσαρμογή της στην τεχνική πρόοδο, για 30ή φορά, της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικινδύνων ουσιών (ΕΕ L 246, σ. 1).
      
         (3)  Οδηγία 2009/2/ΕΚ της Επιτροπής, της 15ης Ιανουαρίου 2009, για την τροποποίηση, με σκοπό την προσαρμογή της στην τεχνική πρόοδο για 31η φορά, της οδηγίας 67/548/ΕΟΚ του Συμβουλίου περί προσεγγίσεως των νομοθετικών, κανονιστικών και διοικητικών διατάξεων που αφορούν την ταξινόμηση, συσκευασία και επισήμανση των επικινδύνων ουσιών (ΕΕ L 11, σ. 6).